Dr abschid vo däm fläckli ärde isch  mer när richtig schwär gfaue. Aber dr abschid vo Watarrka het o ds widerluege mit emne aute bekannte bedütet: dr gägewind het sech i auer heftigkeit wider zrugg gmäudet. Nach drü tag fahrt sy mer wider ufe Stuart HWY (hüüffig eifach dr "track" gnennt) cho, wo so öppis wie üses deheime isch gsy. Dr "abschtächer" i ds red centre (wo wäge de rägefäu im herbscht sim name gar nid isch gerächt worde u für üse gschmack viu z grüen isch gsy) het öppe zwöi wuche u 1000km duuret.